Savjetnica za nacionalnu sigurnost Condoleezza Rice o globalnim anti-ratnim prosvjedima (22/2/03) - 2003-02-22
“Važno je sjetiti se stvarne prirode iračkog režima!”
Milijuni ljudi u gradovima poput Berlina, Londona i New Yorka prosvjedovali su protiv mogućnosti da koalicija predvođena Sjedinjenim Državama prisili iračkog diktatora Sadama Huseina da se razoruža. Ima ljudi koji su izuzetno uvjereni da je rat protiv Iraka opcija koju se ne bi smjela koristiti. U Sjedinjenim Državama i u drugim slobodnim zemljama, građani imaju pravo prosvjedovati. Međutim, kako je to rekla američka savjetnica za nacionalnu sigurnost Condoleezza Rice: “Takve slobode nema u Bagdadu, gdje želje iračkih građana ostaju neuslišane, a njihove brige i patnje neublažene.” Gospođa Rice je dodala da je važno “sjetiti se stvarne prirode iračkog režima, sjetiti se da taj režim siluje i muči, da ubija žene pred očima njihovih obitelji, te da Sadam Husein nastoji pribaviti i već je pribavio oružje za masovno uništavanje.” On je koristio kemijsko oružje protiv iračkog naroda, uključujući i pripadnike kurdske manjine. Kao preduvjet za okončanje Zaljevskog rata 1991. godine, Ujedinjeni narodi su zahtijevali od Iraka da obustavi razvoj balističkih raketa dometa većeg od 150 kilometara, te da okonča programe razvoja kemijskog, biološkog i nuklearnog naoružanja. Irak je prkosio Ujedinjenim narodima i 1998. godine prisilio inspektore Ujedinjenih naroda za oružje da napuste zemlju. U studenom prošle godine, Vijeće sigurnosti Ujedinjenih naroda, jednoglasno je usvojilo rezoluciju 14-41, kojom se Iraku daje posljednja prilika da ispuni svoje obveze glede razoružanja. Ta rezolucija, rekla je gospođa Rice, “jednostavno kaže” da će se Irak, ukoliko ne ispuni postavljene zahtjeve, sučeliti s ozbiljnim posljedicama. Irak je trebao podnijeti potpuno izvješće o svom oružju za masovno uništavanje. “Umjesto toga”, rekla je gospodja Rice, Irak je podnio “deklaraciju za koju svi znaju da predstavlja šalu – dvanaest tisuća stranica ničega.” Irak ne surađuje. Irak obmanjuje. Tirani poput Sadama Huseina reagiraju na oštrinu. Ukoliko se Sadam Husein ne razoruža, kako to od njega traže Ujedinjeni narodi, tada je, kako je to rekao predsjednik George Walker Bush, “koalicija odlučnih” spremna to učiniti za njega.